Klumme: Julehjertebyen er noget helt særligt | Aabenraa | Ugeavisen.dk
Du er her: Forside - Aabenraa - Klumme: Julehjertebyen er noget helt særligt
Hvad er det mest unikke eller markante ved Aabenraa by og kommune? Svaret afhænger formentlig af, hvem man spørger, men turistskiltene på motorvejen kan selvfølgelig give et fingerpeg.
Frøslevlejren, kunstmuseet Brundlund Slot - så beskedent det end tager sig ud - og så selvfølgelig naturen kunne være nogle af buddene. Gode bud, bestemt, men den årlige juleindsamling Et Hjerte for Alle og ikke mindst dens søster, Julehjertebyen, er alligevel noget helt særligt.
Julehjertebyen er kendt viden om, turistbusser kommer kørende fra andre dele af landet for at se nærmere på fænomenet, og lokalt hyldes Julehjertebyens tovholder nærmest igen og igen.
For en uge siden blev Malene Bruhn endnu en gang anerkendt. Hun er årets stjerneskud - ikke mindre - mener Rotary i Rødekro og tildelte tovholder Bruhn 10.000 kroner, som hun så skal bruge på et socialt formål.
De penge donerede hun straks og naturligvis til Et Hjerte for Alle. Det var på ingen måde første gang, Malene Bruhn blev hædret for sin mangeårige indsats. Rotary i Aabenraa har også hyldet hende, og i 2015 blev hun sammen med en række andre kåret som årets ildsjæle i Aabenraa Kommune på baggrund af deres arbejde i Julehjertebyen.
Det er som bekendt meningsløst at sammenligne æbler og pærer, og på samme måde giver det heller ikke megen mening at holde de snarlige ringriderfestligheder op imod Et Hjerte for Alle og Julehjertebyen. For hvad er størst? Eller vigtigst?
Det gør jeg så alligevel uden dog at komme med noget bud, men bare det at nævne Bruhn og Julehjertebyen i samme forbindelse med den årlige byfest og ikke mindst ringriderfrokosten den første mandag i juli hvert år, er vel et tegn på, at Julehjertebyen er noget ganske særligt.
Hvem kunne forestille sig et Aabenraa uden ringriderfestlighederne? Nej, vel - og det samme kan med sikkerhed i dag også siges om Et Hjerte for Alle og Julehjertebyen.
Noget ganske særligt er Julehjertebyen også blevet for Malene Bruhn selv. Fra at være en ung kvinde som mange andre i Aabenraa er hun i dag ti år senere kendt viden om i byen og kommunen. Hun bliver jævnligt kontaktet af folk, hun ikke selv kender, og budskabet er det samme hver gang. Anerkendelse. For det arbejde, hun nærmest utrætteligt yder ved juletid.
Aabenraa skylder hende tak. Som sådan bør prisen fra Rotary i Rødekro også tolkes.
(...) den årlige juleindsamling Et Hjerte for Alle og ikke mindst dens søster, Julehjertebyen, er alligevel noget helt særligt.